**Аб**’**ектыўнасць ацэнкі вучэбнай дзейнасці вучняў па вучэбных прадметах «Беларуская мова», «Беларуская літаратура»**

Жаданне быць ацэненым заложана ў чалавеку ад прыроды. Але ці заўсёды мы згодны з атрыманай ацэнкай? Напэўна, у кожнага ў жыцці была сітуацыя, калі вы лічылі, што ацэнены не па годнасці? І мала таго, у вас не было магчымасці даказаць гэта, выправіць становішча. Так і нашы вучні: часта не разумеючы прычыну атрымання нізкай адзнакі, лічаць яе несправядлівай і вельмі перажываюць.

На сучасным этапе развіцця адукацыі важнымі кампанентамі аб’ектыўнасці ацэнкі вучэбнай дзейнасці становіцца матывацыя вучняў да навучання, здольнасць да арганізацыі самастойнай работы, да ажыццяўлення рэфлексійных дзеянняў у выпадку ўзнікнення цяжкасцяў. Але для гэтага вучні павінны ведаць, перш за ўсё, крытэрыі ацэнкі – на што настаўнік будзе звяртаць увагу пры ацэньванні кожнага віду дзейнасці.

Навучанне беларускай мове як вучэбнаму прадмету мае на мэце сфарміраваць у вучняў сістэму ведаў пра мову і маўленне, навучыць карыстацца беларускай мовай ва ўсіх відах маўленчай дзейнасці (чытанне, слуханне, гаварэнне, пісьмо); фарміраваць культуру вуснага і пісьмовага маўлення.

Плануемыя вынікі навучання ў прадметна-дзейнаснай форме вызначаюцца вучэбнымі праграмамі ў адпаведнасці з патрабаваннямі адукацыйнага стандарта па вучэбным прадмеце «Беларуская мова».

У адпаведнасці са зместам і аб’ёмам лінгвістычных і маўленчых ведаў, уменняў і навыкаў кантролю і ацэнцы належаць:

- узровень засваення [тэарэтычнага матэрыялу](http://www.shkola.of.by/urok-pa-teme-skladanazluchani-skaz.html);

- узровень сфарміраванасці арфаграфічных, пунктуацыйных, граматычных і камунікатыўных уменняў і навыкаў.

**Вуснае звязнае выказванне** паказвае ўзровень засваення вучнем агульных палажэнняў, правілаў, азначэнняў і ўменне прымяняць атрыманыя веды на практыцы, а таксама ўменне школьнікаў [ствараць звязнае](http://www.shkola.of.by/kantrolenaya-rabota-tehnalogiya-apracoki-tekstavih-dakumenta.html), лагічна паслядоўнае паведамленне на пэўную тэму.

Сфарміраванасць **вучэбна-моўных уменняў і навыкаў** правяраецца з дапамогай практычных заданняў на аснове моўнай тэорыі.

Для праверкі **арфаграфічнай і пунктуацыйнай пісьменнасці** вучняў выкарыстоўваецца дыктант (слоўнікавы, тэкставы) і тэставыя заданні.

Ацэньваючы работы, неабходна зыходзіць з таго, што можна прад’яўляць патрабаванні толькі да тых ведаў, якія павінны быць засвоены вучнямі пэўнага ўзросту.

**Пры ацэньванні камунікатыўных уменняў і навыкаў** увага скіроўваецца на ўменні вучняў правільна і паслядоўна выкладаць думкі ў адпаведнасці з тэмай і задумай, узровень маўленчай падрыхтоўкі вучняў, г. зн. уменні карыстацца моўнымі сродкамі ў адпаведнасці са стылем і жанрам, тэмай і задачамі выказвання. Для ацэнкі камунікатыўных уменняў і навыкаў выкарыстоўваюцца розныя віды творчых работ, у першую чаргу пераказы, пераклады і сачыненні.

У якасці навучальных выкарыстоўваюцца падрабязныя, сціслыя, выбарачныя пераказы, пераказы з дадатковымі заданнямі. У якасці кантрольных — падрабязныя пераказы, пераказы з творчым заданнем.

Эфектыўным спосабам **праверкі вынікаў вучэбнай дзейнасці** школьнікаў з’яўляюцца [тэставыя заданні](http://www.shkola.of.by/testaviya-zadanni-pa-gistorii-belarusi-tema-pershabitnae-grama.html).

Тэсты выкарыстоўваюцца ў якасці навучальных і кантрольных. З іх дапамогай настаўнік правярае, а вучні замацоўваюць вучэбны матэрыял па ўсіх тэмах і раздзелах курса беларускай мовы.

**Плануемыя вынікі** **вучэбнай дзейнасці вучняў па вучэбным прадмеце «Беларуская літаратура** вызначаны вучэбнымі праграмамі ў адпаведнасці з патрабаваннямі адукацыйнага стандарта па вучэбным прадмеце «Беларуская літаратура». Падрыхтоўка вучняў прадугледжвае фарміраванне:

- тэарэтыка-літаратурных і гісторыка-літаратурных ведаў;

- чытацкіх уменняў;

- сістэмы эмацыянальна-каштоўнасных адносін;

- вопыту літаратурна-творчай дзейнасці.

Вынікі вучэбнай дзейнасці вучняў па беларускай літаратуры ацэньваюцца па наступных параметрах:

- змястоўнасць і глыбіня вуснага і пісьмовага выказвання, якія адлюстроўваюць якасць успрымання і разумення мастацкага твора, сфарміраванасць аналітычных і маўленчых уменняў, здольнасць выкарыстоўваць іх на практыцы, самастойнасць ацэнак падзей і характараў у мастацкіх творах, іх аргументаванасць;

- [выразнасць чытання на памяць](http://www.shkola.of.by/viraznasce-malennya.html);

- тэхніка чытання незнаёмага тэксту.

**Паўрочны кантроль** вынікаў вучэбнай дзейнасці вучняў ажыццяўляецца ў вуснай і пісьмовай формах ці ў іх спалучэнні шляхам правядзення індывідуальнага, групавога, франтальнага апытанняў з выкарыстаннем пытанняў і заданняў, змешчаных у падручніках, вучэбных, вучэбна-метадычных дапаможніках, а таксама іншых спосабаў кантролю.

Працуючы над тэкстам мастацкага твора згодна з пытаннямі і заданнямі падручніка, настаўнік выпраўляе [сэнсавыя](http://www.shkola.of.by/grani-slova-pragrama-fakuletatinih-zanyatka-dlya-v-klasa.html), а таксама маўленчыя і граматычныя памылкі ў адказе вучня. Аналітычныя пытанні падручніка могуць быць прапанаваны для пісьмовага адказу пасля абмеркавання іх на папярэдніх уроках.

Пры ацэньванні вынікаў вучэбнай дзейнасці вучняў улічваюцца іх узроставыя асаблівасці і магчымасці.

**Тэматычны кантроль** вынікаў вучэбнай дзейнасці вучняў ажыццяўляецца ў вуснай і пісьмовай формах ці ў іх спалучэнні.

Пры ацэнцы вусных адказаў і пісьмовых работ вучняў (разгорнуты адказ на пытанне, пераказ, апавед пра героя і інш.) улічваюцца:

— разуменне ўзаемасувязі падзей, учынкаў, характараў персанажаў і важнейшых сродкаў іх паказу (у адпаведнасці з патрабаваннямі праграмы);

— правільнасць і матываванасць адбору эпізодаў, малюнкаў, дэталяў для вырашэння пастаўленай настаўнікам задачы;

— кампазіцыйная стройнасць і логіка пабудовы адказу;

— моўная пісьменнасць, культура вымаўлення (захаванне арфаэпічных і акцэнталагічных норм; правільнае інтанаванне).

Ацэнкай вусных адказаў і пісьмовых работ па літаратуры неабходна заахвочваць глыбокае, індывідуальна-асобаснае ўспрыманне літаратуры як мастацтва слова.

Заахвочваецца самастойнасць думкі вучняў, аргументаванасць і пераканаўчасць довадаў, арыгінальнасць падыходаў да вырашэння задачы, [эмацыянальнасць адказу](http://www.shkola.of.by/1-viberice-pravileni-variyant-adkazu.html), выразнасць і вобразнасць мовы.

Каб педагагічна аб’ектыўна забяспечыць працэс ацэньвання, неабходна вылучаць два ўзаемазвязаных параметры: ацэначную дзейнасць настаўніка і вучняў. Задачай настаўніка з’яўляецца не ацэнка работы вучня, не кантроль выканання нейкіх дзеянняў, а фарміраванне навучальных дзеянняў кантролю і ацэнкі. Гэта значыць, неабходна стварыць такую ​​сітуацыю на ўроку, кааб у вучняў з’явіліся і патрэба, і матыў да вучэбнай дзейнасці.

Вядома, што самастойная работа вучня – гэта вынiк правiльна арганiзаванай яго вучэбнай дзейнасцi на ўроку, што матывуе самастойнае яе пашырэнне, паглыбленне i працяг у вольны час.

Уменне дзяцей самастойна ацэньваць свае вучэбныя дасягненні не менш істотна, чым уменне бегла чытаць, хутка і правільна лічыць і граматна пісаць. Вучань, які не ўмее ацэньваць свае магчымасці, так і не стане сапраўдным суб’ектам вучэбнай дзейнасці, а пастаянна будзе мець патрэбу ў кантролі і ацэнцы сваёй дзейнасці настаўнікам. З дзеяння самаацэнкі, са здольнасці зразумець: “гэта я ўжо ведаю і ўмею”, “гэта я яшчэ не зусім ведаю, трэба даведацца”, “гэта я ўжо трохі ведаю, але трэба яшчэ разабрацца”, пачынаецца вучэбная самастойнасць школьніка.

Самакантроль і самаацэнка маюць на мэце вызначэнне стаўлення вучня да сябе і сваёй вучэбнай дзейнасці, уменне даследаваць сваю працу, вызначаць яе эфектыўнасць, ствараць матывы, патрэбы і магчымасці для перабудовы і паляпшэння сваёй вучэбнай дзейнасці.

 Для фарміравання ў вучняў навыкаў ажыццяўляць самастойную працу, самакантроль і самаацэнку сваёй дзейнасці настаўнік павінен:

- прывучаць вучняў пры выкананні дамашняга задання правяраць ступень засваення матэрыялу шляхам складання плана прачытанага і пераказвання асноўнага матэрыялу. Вучань павінен самастойна адказваць на пытанні падручніка, складаць дадатковыя пытанні да тэксту, умець знаходзіць адказы на пытанні ў падручніку, супастаўляць новую інфармацыю з раней вывучанай;

- выпрацоўваць у вучняў уменне аналізаваць атрыманыя вынікі, правяраць правільнасць выканання заданняў, выкарыстоўваючы спецыфічныя для кожнага вучэбнага прадмета прыёмы;

- не спяшацца з выстаўленнем адзнакі, калі вучань даў няправільны адказ, выканаў практыкаванне з памылкай, а, па магчымасці, даць вучню знайсці сваю памылку. Калі памылка знойдзена, то адзнаку можна не зніжаць;

- не спяшацца з папрокамі, не абвінавачваць вучня ў імкненні завысіць сваю адзнаку, калі вучань дапускае памылкі ў самаацэнцы. У такім выпадку трэба разам з вучнем разгледзець, чаму ён сабе паставіў гэтую, а не іншую адзнаку, і дапамагчы разабрацца ў нормах ацэнкі, каб вучань мог правільна карыстацца імі ў далейшым.

Галоўным у вучэбнай дзейнасці вучня з’яўляецца разуменне таго, што ён вывучае і дзеля чаго ён гэта робіць. Неабходна, каб вучань усведамляў, што з ім адбываецца ў працэсе вывучэння прадмета, каб кожнаму вучню былі прадастаўлены магчымасці для самавыяўлення, павышэння самаацэнкі. Любая адзнака, якую вучань лічыць справядлівай, усё роўна, станоўчая яна ці адмоўная, адбіваецца на матывах, становіцца стымулам іх дзейнасці і паводзін.

Такім чынам мы, настаўнікі беларускай мовы і літаратуры, прыйшлі да высновы, што для аб’ектыўнасці ацэнкі вучэбнай дзейнасці вучняў настаўнік павінен:

* развіваць у школьнікаў матывацыю да навучання;
* прывучаць да самастойнай работы;
* фарміраваць навыкі самакантролю і самаацэнкі.

 **“*Толькі чалавек са здаровай агульнай самаацэнкай можа канструктыўна ставіцца да ўласных памылак і няўдач, пераводзячы іх у задачы навучання, а не ў крыўды на таго, хто крытыкуе ці ў прычыны для смутку і ў адмову ад намаганняў”****(*Галіна Анатольеўна Цукерман – доктар псіхалагічных навук)